Document ID: 31998R0448

31998R0448
L 058/1
JURNALUL OFÍCIAL AL UNIUNII EUROPENE
REGULAMENTUL (CE) NR. 448/98 AL CONSILIULUI
din 16 februarie 1998
de modificare a Regulamentului (CE) nr. 2223/96 privind repartiția serviciilor de intermediere financiară măsurate indirect (SIFIM) în cadrul Sistemului European de conturi naționale și regionale (SEC)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 213,
având în vedere proiectul de regulament prezentat de Comisie (1),
având în vedere avizul Parlamentului European (2),
având în vedere avizul Institutului Monetar European (3),
întrucât Regulamentul (CE) nr. 2223/96 al Consiliului din 25 iunie 1996 privind Sistemul european de conturi naționale și regionale din cadrul Comunității (4) cuprinde cadrul de referință format din standardele, definițiile, clasificările și regulile contabile comune pentru elaborarea conturilor statelor membre conform cerințelor statistice ale Comunității Europene, pentru obținerea de rezultate comparabile între statele membre;
întrucât articolul 2 alineatul (3) din Regulamentul (CE) nr. 2223/96 prevede că decizia privind repartiția serviciilor de intermediere financiară măsurate indirect (SIFIM) trebuie să fie luată până la 31 decembrie 1997;
întrucât rezolvarea problemei repartizării de SIFIM va conduce la îmbunătățiri majore ale metodologiei SEC și la o comparare mai precisă a nivelurilor produsului intern brut (PIB) în cadrul Uniunii Europene;
întrucât scopul prezentului regulament este de a introduce principiul de repartiție a SIFIM și regulile detaliate de aplicare a acesteia;
întrucât eficiența repartiției de SIFIM și a normelor detaliate de aplicare a acesteia trebuie evaluate prin calcule efectuate de statele membre conform metodelor experimentale descrise în anexa III la prezentul regulament pe parcursul unei perioade de tranziție suficient de lungi pentru a se constata dacă această repartiție produce rezultate mai sigure pentru corecta măsurare a activității economice respective decât actuala repartiție zero;
întrucât este recomandabil ca, pe baza calculelor efectuate pe parcursul perioadei de tranziție, Comisia să prezinte rapoarte de evaluare privind calitatea datelor, în special disponibilitatea lor, precum și o analiză calitativă și cantitativă a stabilității în timp și sensibilității rezultatelor în raport cu diferitele metode experimentale;
întrucât este recomandabil ca, în cazul unei evaluări pozitive a siguranței rezultatelor obținute, Comisia să decidă asupra celei mai potrivite metode de repartiție a SIFIM;
întrucât, în cazul în care metodele experimentale nu dau rezultate mai sigure pentru măsurarea corectă a activității economice respective decât actuala repartiție zero, este recomandabil ca o propunere adecvată pentru modificarea Regulamentului (CE) nr. 2223/96 să fie prezentată Consiliului de către Comisie;
întrucât este recomandabil ca decizia de distribuire a SIFIM pentru stabilirea PIB folosit pentru bugetul comunitar și resursele proprii ale acestuia să fie adoptată în unanimitate de către Consiliu pe baza propunerii Comisiei;
întrucât este recomandabil să nu se repartizeze SIFIM pentru alte politici comunitare înainte de adoptarea, de către Comisie, a deciziei privind metoda care urmează să fie folosită pentru repartiția de SIFIM, în caz că rezultatele obținute vor fi considerate mai sigure;
întrucât, în conformitate cu principiul subsidiarității, obiectivele urmărite de prezentul regulament pot fi realizate mai bine la nivelul Comunității decât la nivelul statelor membre, deoarece numai Comisia poate coordona armonizarea necesară a metodelor statistice de calcul și repartiție de SIFIM la nivel comunitar; întrucât, cu toate acestea, calculul și repartiția în sine, precum și infrastructura necesară pentru monitorizarea aplicării metodelor trebuie organizate de statele membre; întrucât, din acest motiv, este necesar să se prevadă faptul că autoritățile naționale de resort trebuie să aibă acces la toate datele disponibile la nivel național;
întrucât Comitetul pentru programul statistic al Comunităților Europene, constituit prin Decizia 89/382/CEE, Euratom (5), și Comitetul pentru statistici monetare, financiare și de balanțe de plăți, instituit prin Decizia 91/115/CEE (6), au fost consultate, în conformitate cu articolul 3 din decizia menționată anterior,
ADOPTĂ PREZENTUL REGULAMENT:
Articolul 1
Scopul
(1) Scopul prezentului regulament este de a introduce principiul, bazat pe o metodologie sigură, de repartiție a serviciilor de intermediere financiară măsurate indirect (SIFIM), descrise în anexa I la anexa A la Regulamentul (CE) nr. 2223/96.
(2) În acest scop, anexele I și II la anexa A la Regulamentul (CE) nr. 2223/96 se modifică în conformitate cu anexele I și II la prezentul regulament.
Articolul 2
Metode
(1) Statele membre efectuează calculele în conformitate cu metodele descrise în anexa III la prezentul regulament pe parcursul perioadei de tranziție descrise în articolul 4.
(2) Pe baza evaluării rezultatelor acestor calcule, se ia o decizie privind metoda care urmează a fi folosită pentru repartiția de SIFIM în conformitate cu articolul 5.
Articolul 3
Mijloace
(1) Statele membre iau măsuri pentru ca datele sau estimările corespunzătoare necesare efectuării acestor calcule să fie puse neîntârziat la dispoziția autorității naționale de resort răspunzătoare pentru efectuarea calculelor menționate în articolul 2 alineatul (1).
(2) Autoritatea națională este răspunzătoare de culegerea datelor suplimentare pe care le consideră necesare pentru aceste calcule.
Articolul 4
Prezentarea rezultatelor calculelor pe parcursul perioadei de tranziție
Statele membre prezintă Comisiei rezultatele calculelor prevăzute în articolul 2 alineatul (1), conform următorului program:
Rezultatele pentru anii calendaristici 1995, 1996, 1997 și 1998 sunt prezentate până la 1 noiembrie 1999.
Rezultatele pentru anul calendaristic 1999, precum și rezultatele revizuite pentru anii calendaristici 1995, 1996, 1997 și 1998 sunt prezentate până la 1 noiembrie 2000.
Rezultatele pentru anul calendaristic 2000, precum și rezultatele revizuite pentru anii calendaristici 1995, 1996, 1997, 1998 și 1999 sunt prezentate până la 1 noiembrie 2001.
Primele estimări pentru anul calendaristic 2001, precum și rezultatele revizuite pentru anii calendaristici 1995, 1996, 1997, 1998, 1999 și 2000 sunt prezentate până la 30 aprilie 2002.
Articolul 5
Evaluarea rezultatelor
(1) Pe baza rezultatelor menționate în articolul 4, după consultarea Comitetului pentru programul statistic, Comisia prezintă Parlamentului European și Consiliului un raport pentru jumătate din intervalul avut în vedere, înainte de 31 decembrie 2000, și un raport final înainte de 1 iulie 2002, conținând analiza calitativă și cantitativă a implicațiilor metodelor experimentale asupra repartiției și calculului SIFIM conform anexei III.
(2) Măsurile necesare pentru aplicarea prezentului regulament, inclusiv măsurile pentru clarificarea și îmbunătățirea metodelor experimentale descrise în anexa III, sunt adoptate de Comisie conform procedurii din articolul 7.
(3) Înainte de 31 decembrie 2002, după consultarea Comitetului pentru statistici monetare, financiare și de balanțe de plăți și în conformitate cu procedura prevăzută în articolul 7, Comisia adoptă metoda care urmează să fie folosită pentru repartiția de SIFIM în cazul în care constatările din raportul final de evaluare privind siguranța rezultatelor obținute în perioada de tranziție sunt pozitive.
(4) În cazul în care Comisia constată, în raportul final de evaluare menționat la alineatul (1), că nici una dintre metodele de repartiție a SIFIM nu este mai sigură pentru o măsurare corectă a activității economice decât repartiția zero actuală, Comisia prezintă Consiliului, dacă este necesar, o propunere corespunzătoare pentru modificarea Regulamentului (CE) nr. 2223/96.
Articolul 6
Transmiterea către Comisie
Începând cu 1 ianuarie 2003, statele membre transmit Comisiei rezultatele calculelor realizate în conformitate cu prezentul regulament, ca parte integrantă a tabelelor menționate în articolul 3 din Regulamentul (CE) nr. 2223/96.
Articolul 7
Procedura
(1) Comisia este asistată de Comitetul pentru programul statistic, denumit în continuare „Comitetul”.
(2) Reprezentantul Comisiei prezintă Comitetului un proiect de măsuri ce urmează a fi luate. Comitetul emite avizul asupra proiectului într-un termen limită pe care președintele îl stabilește în funcție de gradul de urgență a problemei.
În cazul deciziilor pe care Consiliul este chemat să le adopte în privința propunerilor Comisiei, avizul este emis cu majoritatea prevăzută în conformitate cu prevederile articolului 148 alineatul (2) din Tratatul de instituire a Comunității Europene. Voturile reprezentanților statelor membre din cadrul Comitetului sunt determinate în modul stabilit în articolul menționat. Președintele nu are drept de vot.
(3)
(a)
Comisia adoptă măsurile avute în vedere dacă acestea sunt în conformitate cu avizul Comitetului.
(b)
Dacă măsurile avute în vedere nu sunt în conformitate cu avizul Comitetului sau dacă avizul este nefavorabil, Comisia prezintă de îndată Consiliului o propunere privind măsurile care urmează să fie luate. Consiliul decide cu majoritate calificată.
Dacă, la data expirării unei perioade de trei luni, Consiliul nu a luat nici o decizie, măsurile propuse sunt adoptate de către Comisie.
Articolul 8
Derogări
Prin derogare de la prezentul regulament:
1.
Decizia de repartiție a SIFIM pentru stabilirea PIB folosit pentru bugetul comunitar și resursele proprii ale acestuia este adoptată de Consiliu prin decizie unanimă, la propunerea Comisiei.
2.
SIFIM nu sunt repartizate pentru alte politici comunitare înainte de adoptarea, de către Comisie, a deciziei privind metoda care urmează să fie folosită pentru repartiția SIFIM în concordanță cu articolul 5 alineatul (3).
Articolul 9
Dispoziții finale
Prezentul regulament intră în vigoare la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 februarie 1998.

Labels: 2
12
4
19